b'\n_START_ARTICLE_\nToru\xc5\x84\n_START_SECTION_\nHistoria\n_START_PARAGRAPH_\nHansaliitto k\xc3\xa4ytti Veikseli\xc3\xa4 kauppareittin\xc3\xa4 Krakovaan. Saksalaiset kauppiaat asuttivat 1100-luvulta alkaen Toru\xc5\x84ia ja k\xc3\xa4yttiv\xc3\xa4t siit\xc3\xa4 nime\xc3\xa4 Thorn. Kaupunki sijaitsi alun perin aivan Veikselin rannalla. Joen toistuvien tulvien vuoksi talot p\xc3\xa4\xc3\xa4tettiin vuonna 1236 siirt\xc3\xa4\xc3\xa4 ylemm\xc3\xa4ksi. N\xc3\xa4in syntyi nykyinen vanhakaupunki. Se oli keskiajalla saksalaisen ritarikunnan ja hansaliiton t\xc3\xa4rke\xc3\xa4 tukikohta. Vuodesta 1280 kaupungilla oli virallinen hansakaupungin arvo._NEWLINE_Ritarikunnan ja kaupunkilaisten v\xc3\xa4lit kiristyiv\xc3\xa4t 1400-luvulla, jolloin eri v\xc3\xa4est\xc3\xb6ryhmien suhteet yleens\xc3\xa4kin kiristyiv\xc3\xa4t. Puolan ja ritarikunnan v\xc3\xa4lill\xc3\xa4 oli useita yhteenottoja, esimerkiksi Tannenbergin taistelu (1410). Toru\xc5\x84issa j\xc3\xa4nnite huipentui vuoden 1454 kapinaan, jossa ritarikunnan linna h\xc3\xa4vitettiin asumiskelvottomaksi. Vihdoin 1400-luvun loppupuolella Puolan kuninkaat karkottivat saksalaisjoukot alueeltaan._NEWLINE_Kaupungissa (Artus-salissa) solmittiin vuonna 1466 kolmetoistavuotisen sodan p\xc3\xa4\xc3\xa4tteeksi Toru\xc5\x84in rauha Puolan ja saksalaisvaltioiden kesken. Jo aikaisemmin, vuonna 1411, solmittiin kaupungissa Liettuan ja saksalaisten v\xc3\xa4linen Thornin rauha.'